Man geskors ná uitlating oor Spur-voorvalKruger se beweerde inskrywing. ŉ Werknemer van die Mangaung-metro in Bloemfontein is geskors weens uitlatings wat hy glo op sosiale media gemaak het in verband met die onlangse voorval by ŉ Spur-restaurant in Johannesburg. Olly Mlamleli, uitvoerende burgemeester van die Mangaung-metro, het gesê Chris Kruger, ŉ werknemer in die departement van maatskaplike dienste, het na aanleiding van die Spur-voorval op Facebook geskryf: “All the blacks are bast***s in my eyes. She should be bleeding if I was that man … for sure. Blacks belong in the locations and not in public places in town.” Volgens Mlamleli is Kruger met onmiddellike inwerkingstelling geskors hangende verdere ondersoek na sy uitlatings en tugstappe teen hom. Mlamleli het gesê as uitvoerende burgemeester van die Mangaung-metro en voorsitter van die ANC-vroueliga sal sy nie die tipe gedrag van haar werknemers duld nie. “Ons leef in ŉ demokratiese land wat nierassig en nieseksisties is nie. Suid-Afrika behoort aan almal wat hier woon, swart en wit,” het sy gesê. Die voorval waarna Kruger verwys het, het verlede Sondag by die Texamo Spur by The Glen-winkelsentrum in Johannesburg plaasgevind. Selfoonbeeldmateriaal is op sosiale media versprei van ŉ man en ŉ vrou wat met mekaar baklei nadat die man die vrou se seun glo daarvan beskuldig het dat hy sy kind geboelie het. Die vrou het egter aangevoer dit was die man se kind wat haar seun geboelie het. Lees alle vorige berigte oor die Spur-voorval op Maroela Media.